32002R0996
L 152/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 996/2002 НА КОМИСИЯТА
от 11 юни 2002 година
относно определянето на подробни правила за прилагането на Регламент (ЕИО) № 2019/93 на Съвета по отношение на допълнителната помощ в сектора на говеждото и телешкото месо за малките острови в Егейско море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2019/93 на Съвета от 19 юли 1993 г. относно въвеждане на специфични мерки за малките острови в Егейско море относно някои селскостопански продукти (1), последно изменен с Регламент (ЕО) № 442/2002 (2), и по-специално член 6, параграф 4 от него,
като има предвид, че:
(1)
Регламент (ЕИО) № 2019/93, който определя по-специално специфични мерки в полза на отглеждането на добитък в сектора на говеждото и телешкото месо в малките острови Егейско море, беше съществено изменен с Регламент (ЕО) № 442/2002. Вследствие на това изменение, с цел правна яснота, трябва да се приемат нови разпоредби за прилагането на настоящия регламент по отношение на допълнителната помощ за производителите на говеждо и телешко месо и Регламент (ЕИО) № 2889/93 на Комисията от 21 октомври 1993 г. относно определянето на подробни правила за прилагането на Регламент (ЕИО) № 2019/93 по отношение на допълненията към специалната премия за производителите на говеждо и телешко месо и към премията за поддържането в стадото на крави с бозаещи телета (3) следва да бъде отменен.
(2)
По силата на член 6, параграф 2 от Регламент (ЕИО) № 2019/93 помощ за угояване на мъжки животни от рода на едрия рогат добитък е предоставена на производители на говеждо и телешко месо в допълнение към специалната премия, предвидена в член 4 от Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (4), последно изменен с Регламент (ЕО) № 2345/2001 на Комисията (5). По силата на член 6, параграф 2 втора алинея от него това допълнение се предоставя до ограничение от 12 000 мъжки животни от рода на едрия рогат добитък на година в рамките на регионалния таван, установен в член 4, параграфи 1 и 4 от Регламент (ЕО) № 1254/1999.
(3)
За да се избегне усложняването на административното управление, следва да се предвиди подаването на единно заявление за допълнителна помощ по силата на Регламент (ЕИО) № 2019/93 и за премиите по силата на Регламент (ЕО) № 1254/1999.
(4)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
1. Допълнението към специалната премия за угояване на мъжки животни от рода на едрия рогат добитък, предвидена в член 6, параграф 2 от Регламент (ЕИО) № 2019/93, се предоставя в рамките на контекста на разпоредбите на Регламент (ЕО) № 1254/1999, приложим по отношение на заявленията за специалната премия за мъжки животни от рода на едрия рогат добитък.
Това допълнение се предоставя до ограничение от 12 000 мъжки животни от рода на едрия рогат добитък на година в рамките на регионалния таван, установен в член 4, параграфи 1 и 4 от Регламент (ЕО) № 1254/1999. Пропорционалното намаляване, посочено в член 4, параграф 4 от посочения регламент, не се прилага в рамките на това ограничение.
2. Допълнението към премията за поддържане в стадото на крави с бозаещи телета, предвидено в член 6, параграф 3 от Регламент (ЕИО) № 2019/93, се предоставя в рамките на контекста на разпоредбите на Регламент (ЕО) № 1254/1999, приложим за заявленията за специалната премия за поддържането в стадото на крави с бозаещи телета.
Член 2
Допълнителната помощ, посочена в член 1, параграфи 1 и 2, и специалната премия и премията за поддържане в стадото на крави с бозаещи телета, предвидени в Регламент (ЕО) № 1254/1999, са обхванати от единно заявление от производителя в съответствие с правилата, установени в настоящия регламент.
Член 3
1. Гръцките власти информират незабавно Комисията за всяка разпоредба, която те могат да приемат за целите на предоставяне на допълнителната помощ, посочена в член 1.
2. Гръцките власти уведомяват Комисията всяка година, не по-късно от 31 юли за предходната календарна година, за броя животни, за които допълнителната помощ, посочена в член 1, параграфи 1 и 2, е била заявена и предоставена.
Член 4
Регламент (ЕИО) № 2889/93 се отменя.
Член 5
Настоящият регламент влиза в сила на третия ден след публикуването му в Официален вестник на Европейските общности.
Той се прилага от датата на влизането му в сила. Въпреки това член 2 се прилага от 1 януари 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 2002 година.